Die nuwe pous se naam - www.bybelkennis.co.za
by Mitch Kalp · 14/03/2013
A man's treatment of money is the most decisive test of his character – how he makes it and how he spends it. —James Moffat
Dit is interessant dat die pous 'n naam gekies het wat nog nooit vantevore deur 'n ander pous gebruik is nie. Sy naam is Franciskum (Francis in Engels). Die keuse van 'n naam is baie belangrik, want dit gee 'n aanduiding van die rigting waarin hy gaan beweeg.
Op hierdie stadium is dit nog onseker na wie sy naam verwys:
Fransiskus Xavier. Hy was waarskynlik die kerk se bekendste sendeling. Hy het God se woord in Indië en so ver oos as Japan versprei. Maurice Collis (The Land of the Great Image) skryf dat die bekering van die hele Ooste sy ambisie was. Hy was baie nederig en toe hy in 1542 in Goa, 'n Portugese kolonie, aangekom het "it was noticed that he was barefoot, that his gown was ragged, and his hood of the coarsest stuff." Uit alles wat ons tot dusver gehoor het, is nederigheid 'n besondere kenmerk van die nuwe pous.
Fransiskus van Assisi is vir meeste van ons beter bekend. Wat egter nie algemeen bekend is nie, is dat hy na die Midde-Ooste gereis het met die verwagting om Moslems te evangeliseer. Daar het hy een van die groot sultans ontmoet. Hy het selfs 'n taalskool gevestig waar die sendelinge die Arabiese taal kon leer. Ons ken hom meestal vir sy liefde vir diere – hy het hulle selfs geseën. Hy was ook 'n vurige advokaat vir die armes en 'n sterk teenstander van simonie en korrupsie in die Rooms-Katolieke Kerk. [Simonie = die koop en verkoop van kwytskeldings, kerklike bedienings en ander kerklike voorregte.]
Uit sy geskiedenis en sy keuse van 'n naam kan ons verwag dat hy klem gaan lê op evangelisasie, die armes en die uitroei van korrupsie in die kerk. Ons sal moet wag en sien hoe sy pouslike termyn ontwikkel.